Generálna prokuratúra
Slovenskej republiky

Leg/2 50/24/1000 
Zbierka služobných predpisov
generálneho prokurátora 
Slovenskej republiky
 Por. č. 24/2024

P R Í K A Z 

generálneho prokurátora Slovenskej republiky

z 19. marca 2024

o zverejňovaní a anonymizácii rozhodnutia 
na prokuratúre

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

Tento príkaz upravuje postup okresných prokuratúr, krajských prokuratúr a Generálnej prokuratúry Slovenskej republiky (ďalej len „generálna prokuratúra“) pri zverejňovaní a anonymizácii:
a)	právoplatných uznesení prokurátora, ktorými sa skončilo trestné stíhanie vedené proti určitej osobe, 
b)	pokynov o odňatí veci podľa § 6 ods. 1 písm. a) a b) zákona č. 153/2001 Z. z. o prokuratúre v znení zákona č. 220/2011 Z. z. (ďalej len „zákon o prokuratúre“) a 
c)	právoplatných rozhodnutí disciplinárnych komisií.

Článok 2
Vymedzenie pojmov

Na účely tohto príkazu sa rozumie: 
a)	zverejnením rozhodnutia jeho zverejnenie na webovom sídle generálnej prokuratúry, 
b)	anonymizáciou postup, ktorým sa vylúči možnosť zverejnenia údajov, ktorých zverejnenie by mohlo ohroziť alebo porušiť práva a právom chránené záujmy fyzických osôb alebo právnických osôb, 
c)	právoplatným rozhodnutím rozhodnutie, ktoré je právoplatné vo všetkých výrokoch,
d)	zverejňovaným rozhodnutím 
1.	právoplatné uznesenie, ktorým sa skončilo trestné stíhanie vedené proti určitej osobe, a to uznesenie:
-	o postúpení veci podľa § 214 zákona č. 301/2005 Z. z. Trestný poriadok v znení neskorších predpisov (ďalej len „Trestný poriadok“),
-	o zastavení trestného stíhania podľa § 215 ods. 1 alebo ods. 2 Trestného  poriadku, 
-	o osvedčení sa v skúšobnej dobe podľa § 217 Trestného poriadku,
-	o schválení zmieru podľa § 220 Trestného poriadku, 
2.	pokyn o odňatí veci podľa § 6 ods. 1 písm. a) a b) zákona o prokuratúre,
3.	právoplatné rozhodnutie disciplinárnej komisie. 

Článok 3
Základné zásady zverejňovania a anonymizácie

(1)  Podmienkou zverejnenia rozhodnutia je jeho anonymizácia; bez vykonania anonymizácie rozhodnutie nemožno zverejniť. 

(2) Prokuratúra môže zo závažných dôvodov odmietnuť zverejnenie rozhodnutia podľa odseku 1, ak by zverejnenie rozhodnutia mohlo zmariť alebo podstatne sťažiť dosiahnutie účelu trestného stíhania alebo porušiť práva a právom chránené záujmy.)
Článok 4
Vykonanie anonymizácie

(1) Anonymizáciu rozhodnutia vydaného v trestnom konaní pripraví zamestnanec poverený vedením registra hneď po tom, ako prokurátor vyznačil jeho právoplatnosť. Anonymizáciu schvaľuje prokurátor, ktorý rozhodnutie vyhotovil a v jeho neprítomnosti prokurátor, ktorý ho zastupuje, alebo iný prokurátor, ktorého určil vedúci prokurátor.

(2) Rozhodnutie sa vypracuje a anonymizuje v informačnom systéme prokuratúry Prokurátorská Trestná a Civilná agenda (ďalej len „IS Patrícia“) a uloží v štandardnom tvare.2)

(3) Anonymizáciu rozhodnutia disciplinárnej komisie vykoná osobný úrad generálnej prokuratúry. 

(4) Anonymizácia sa vykoná tak, že všetky písmená a číslice údajov, ktoré  podliehajú anonymizácii, sa nahradia znakom „X“.

Článok 5
Rozsah anonymizácie

(1) Osobnými údajmi podliehajúcimi anonymizácii sú údaje týkajúce sa identifikovanej fyzickej osoby alebo identifikovateľnej fyzickej osoby, ktorú možno identifikovať priamo alebo nepriamo, najmä na základe všeobecne použiteľného identifikátora, iného identifikátora, ako je napríklad meno, priezvisko, identifikačné číslo, lokalizačné údaje, alebo online identifikátor, alebo na základe jednej alebo viacerých charakteristík alebo znakov, ktoré tvoria jej fyzickú identitu, fyziologickú identitu, genetickú identitu, psychickú identitu, mentálnu identitu, ekonomickú identitu, kultúrnu identitu alebo sociálnu identitu.) 

(2) Osobnými údajmi, ktoré vždy podliehajú anonymizácii, sú: 
a)	rodné číslo, 
b)	číslo občianskeho preukazu, cestovného dokladu alebo iného dokladu preukazujúceho totožnosť osoby, 
c)	bydlisko, dátum narodenia fyzickej osoby, 
d)	telefónne číslo, faxové číslo, e-mailová adresa, IP adresa, URL adresa,
e)	názov a kód banky alebo pobočky zahraničnej banky, číslo bankového účtu, názov účtu, IBAN, číslo klienta, 
f)	číslo listu vlastníctva, 
g)	utajované informácie a obchodné tajomstvo, 
h)	mená a priezviská obvinených, poškodených, svedkov, zákonných zástupcov, opatrovníkov a osôb zúčastnených na konaní (napr. znalci), 
i)	obchodné meno právnickej osoby a jej identifikačné údaje (sídlo, právna forma, IČO, DIČ, identifikačné údaje spoločníkov a štatutárnych orgánov, výška vkladu spoločníkov, základné imanie a ďalšie právne skutočnosti), číslo spisu registrového súdu,
j)	meno, priezvisko a miesto výkonu funkcie prokurátora, proti ktorému sa viedlo disciplinárne konanie,
k)	spisové značky spisov orgánov činných v trestnom konaní, súdov a orgánov verejnej správy, ktoré sú v rozhodnutí o disciplinárnom konaní uvedené.

(3) Údaje, ktoré nie sú uvedené v odseku 2, anonymizácii nepodliehajú. Ide najmä o tieto údaje: 
a)	označenie prokuratúry a prokurátora, ktorý rozhodnutie vydal, titul, meno a priezvisko prokurátora, meno a priezvisko osoby, ktorá zodpovedá za správnosť vyhotovenia rozhodnutia, 
b)	údaje o orgánoch verejnej moci, mená a priezviská osôb, ktoré za tieto orgány konajú,
c)	mená a priezviská osôb, ktoré sú uvedené v citáciách rozhodnutí medzinárodných súdnych orgánov, ak rozhodnutie na takéto rozhodnutia poukazuje. 

(4) Ďalšie údaje o fyzickej osobe sa anonymizujú, len ak ide o informácie súkromného charakteru.) Ak nemožno jednoznačne určiť, či sa údaj má alebo nemá anonymizovať, má sa za to, že tento údaj podlieha anonymizácii.

Z v e r e j n e n i e   r o z h o d n u t i a

Článok 6
Zverejňovanie

(1) Bezodkladne po správoplatnení rozhodnutia zabezpečí prokurátor odoslanie anonymizovaného rozhodnutia prostredníctvom IS Patrícia na jeho zverejnenie na webovom sídle prokuratúry.

(2) Osobný úrad generálnej prokuratúry bezodkladne po doručení právoplatného rozhodnutia disciplinárnej komisie vykoná jeho anonymizáciu a v štandardnom tvare2) ho predloží na zverejnenie odboru informatiky generálnej prokuratúry.
Článok 7

Rozhodnutia sa pre verejnosť zverejňujú tak, aby v nich bolo možné vyhľadávať 
a)	fulltextovo, 
b)	podľa spisovej značky, 
c)	podľa identifikačného čísla prokuratúry,  
d)	podľa dátumu vydania rozhodnutia, 
e)	podľa formy rozhodnutia. 

Článok 8
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 11/2011 zo 14. decembra 2011 o zverejňovaní a anonymizácii rozhodnutia prokurátora v znení príkazu generálneho prokurátora Slovenskej republiky por. č. 17/2012 zo 17. decembra 2012.

Článok 9
Účinnosť

Tento príkaz nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky